**Úrskurður**

**Agamál nr. 38/2020-2021**

**Viðburður:** Leikur Þórs Þorlákshafnar gegn Stjörnunni Domino‘s deild mfl. kk. sem leikinn var 18. mars 2021.

**Kærði:** Adomas Drungilas, leikmaður Þórs Þorlákshafnar

**Kærandi:** Dómaranefnd KKÍ

**Málavextir**

Þann 19. mars 2021 barst aga- og úrskurðanefnd kæra frá dómaranefnd, sbr. 2. mgr. 6. gr. reglugerðar um aga og úrskurðarmál (hér eftir: reglugerðin), vegna atviks í leik Þórs Þorlákshafnar og Stjörnunnar í Domino‘s deild mfl. kk. sem leikinn var 18. mars 2021. Kæru dómaranefndar fylgdi myndband af atvikinu þar sem sést hvernig kærði rekur olnboga sinn í höfuð leikmanns Stjörnunnar.

**Kæra dómaranefndar**

Í kæru dómaranefndar kemur fram að á myndbroti því er fylgdi kæru sjáist hvernig kærði sveiflar olnboganum í andlit sóknarmanns Stjörnunnar. Dómarar leiksins hafi ekki séð atvikið og því ekki dæmt á brotið. Með vísan til 2. mgr. 6. gr. reglugerðarinnar leggi dómaranefnd fram kæru á hendur kærða vegna grófs leiks og vísaði dómaranefndin í því skyni til greinar nr. 38.1.1. í leikreglum FIBA, þar sem segir að öll gróf óíþróttamannsleg hegðun leikmanns eða liðsmanna á varamannabekk sé brottrekstrarvilla.

**Greinargerð Þórs Þorlákshafnar**

Aga- og úrskurðarnefnd barst greinargerð vegna málsins frá Þór Þorlákshöfn þann 22. mars 2021. Í greinargerðinni er fyrst vísað til fjögurra atvika sem Þór Þorlákshöfn telur svipuð því atviki sem mál þetta snýr að og bent á að hálfu dómaranefndar hafi ekki þótt ástæða til að taka þau upp eftir á. Þá var bent á að myndband af hinu kærða atviki sýni það óumdeilt að samherji kærða lendi í baki hans sem hafi orðið til þess að kærði missi jafnvægið og falli fram. Á sama tíma hafi kærði litið til baka á Stjörnuleikmann þann sem hann var að dekka en sá leikmaður hafi verið kominn með boltann eftir að hafa rúllað hratt á körfuna. Við þessa hreyfingu hafi snúist upp á líkama kærða sem er 2,06m á hæð með þeim afleiðingum að annar handleggur hans hafi rekist óvart í leikmann Stjörnunnar sem er 1,85m á hæð, þannig að olnbogi kærði lenti í höfði hans. Um hafi verið að ræða eðlilegar varnarhreyfingar sem stundum hafi þær afleiðingar að útlimir rekist í leikmenn. Slíkt sé hluti af leiknum og aldrei sé hægt að koma í veg fyrir það. Það sé því augljóst að mati Þórs Þorlákshafnar að hreyfing kærða hafi verið eðlileg varnarhreyfing og að enginn ásetningur hafi verið af hans hálfu. Atvikið hafi verið óheppilegt óviljaverk.

**Niðurstaða aga- og úrskurðarnefndar**

Samkvæmt 4. mgr. 6. gr. reglugerðarinnar er aga- og úrskurðarnefnd heimilt að taka til meðferðar atvikaskýrslu dómara eða kæru á agabroti sem framið var án vitundar dómara leiksins eða dómari ekki vísað viðkomandi af leikvelli eða keppnisstað, ef gögn sýna á óyggjandi hátt að brot hafi verið framið. Er nefndinni meðal annars heimilt að byggja á myndbandsupptöku af leiknum.

Það er mat aga- og úrskurðarnefndar að myndbandsupptaka sem fylgdi kæru sýni með óyggjandi hætti að kærði hafi, með því að reka olnboga sinn í höfuð andstæðings síns, framið brot sem hefði átt að leiða til brottvísunar. Óskyld atvik geta ekki haft áhrif á það mat.

Kærða hefur áður verið vísað af leikvelli fyrir alvarlegan grófan leik, sbr. agamál nr. 31 2020/2021. Kærði skal því sæta tveggja leikja banni á grundvelli j. liðar, sbr. c. liðar 1. mgr. 13. gr. reglugerðar um aga- og úrskurðarmál.

**Úrskurðarorð**

Hinn kærði leikmaður, Adomas Drungilas, skal sæta tveggja leikja banni vegna háttsemi sinnar í leik Þórs Þorlákshafnar og Stjörnunnar í Domino‘s deild mfl. kk. sem leikinn var þann 18. mars 2021.

Reykjavík, 24. mars 2021

**Birkir Guðmundarson, varaformaður**

**Hrefna Dögg Gunnarsdóttir, varaformaður**

**Jónas Már Torfason**

**María Káradóttir**